Oʻzbekistonning Rossiyadagi elchixonasi
Oʻzbekiston Respublikasining Rossiya Federatsiyasidagi elchixonasi — Oʻzbekistonning Rossiyadagi rasmiy diplomatik vakolatxonasi boʻlib, Moskva shahridagi Yakimanka tumanidagi, Pogorelskiy tor koʻchasida joylashgan. 2016-yil noyabr oyida elchixona yonidagi Bolshaya Polyanka koʻchasi va 1-Kazachi koʻchasi (elchixona mehmon uyi roʻparasi) oʻrtasidagi maydon Oʻzbekistonning Birinchi Prezidenti Islom Karimov (1990—2016) sharafiga Islom Karimov maydoni deb nomlandi. 2018-yil oktabr oyidan buyon Oʻzbekiston Respublikasining Rossiya Federatsiyasidagi Favqulodda va muxtor elchisi Botirjon Zakirovich Asadov etib tayinlandi. Shuningdek Oʻzbekiston Respublikasining Rossiya Federatsiyasida konsullik idoralari mavjud. Xususan: Oʻzbekistonning Moskva shahridagi elchixonasi Konsullik boʻlimi (Markaziy federal okrug); Oʻzbekiston Respublikasining Sankt-Peterburg shahridagi Bosh konsulligi (Shimoli-gʻarbiy federal okrug): Oʻzbekiston Respublikasining Qozon shahridagi Bosh konsulligi (Volga federal okrugi); Oʻzbekiston Respublikasining Rostov-Don shahridagi Bosh konsulligi (Shimoliy Kavkaz va Janubiy federal okrugi); Oʻzbekiston Respublikasining Yekaterinburg shahridagi Bosh konsulligi (Ural federal okrugi); Oʻzbekiston Respublikasining Novosibirsk shahridagi Bosh konsulligi (Sibir federal okrugi); Oʻzbekiston Respublikasining Vladivostok shahridagi Bosh konsullik idorasi (Uzoq Sharq federal okrugi). Shuni taʼkidlab oʻtish joizki, Belarus Respublikasida Oʻzbekistonning elchixonasi ochilgunga (2018-yil) qadar u yerda yashovchi Oʻzbekiston fuqarolari Oʻzbekiston Respublikasining Rossiya Federatsiyasidagi elchixonasida roʻyxatda turishgan. 2018-yilning 31-mart kuni Oʻzbekiston Respublikasi tashqi ishlar vaziri Abdulaziz Komilov oʻsha yildagi Belarus Respublikasining favqulodda va muxtor elchisi etib tayinlangan Leonid Marinichni qabul qilgandi. Uchrashuvda Oʻzbekiston elchixonasining Minsk shahrida faoliyat boshlashining amaliy jihatlari muhokama qilinib, Oʻzbekiston-Belarus uchrashuvlari bilan bogʻliq mavzular koʻrib chiqilgan edi.